Ondersoek kan wyer strek as net by Bulle | Netwerk24
Ondersoek kan wyer strek as net by Bulle
Deur Brenden Nel 09 Junie 2019 11:30
Xander Janse van Rensburg, voormalige hoëprestasie-bestuurder van die Blou Bulle Maatskappy (BBM), word nie net deur strafregtelike klagte van bedrog in die gesig gestaar nie, maar hy sal ook 'n siviele eis van sy voormalige werknemer moet verdedig.
Rapport kan onthul dat die saak teen hom al ver gevorderd is. Die klag van bedrog is by die polisiekantoor in Sunnyside ingedien en die polisie se eenheid vir kommersiële misdaad hanteer die ondersoek.
Die BBM het intussen ook begin met 'n siviele proses om van die geld wat glo verduister is terug te kry.
Janse van Rensburg het twee prokureurs aangestel om sy sake te behartig. Riaan Bosch sal hom in die siviele saak verteenwoordig, terwyl Oelof de Meyer aangestel is om die strafregtelike saak te hanteer.
Rapport verneem die forensiese ondersoek is ook afgehandel en bewyse is aan die polisie oorhandig. Dit word nou ondersoek.
Janse van Rensburg het in Februarie skielik bedank weens gesondheidsprobleme. Die BBM het toe in April begin met 'n forensiese ondersoek na beweerde bedrog.
'n Ingeligte na aan die ondersoek sê die ondersoek kan wyer as die Blou Bulle uitgebrei word, veral ná bewerings van ongemagtigde betalings aan agente. "As dit lyk of die probleem verder gaan as net by die Blou Bulle, sal dit gedoen word. Met korrupsie is daar altyd meer as net een mens betrokke," het die bron aan Rapport gesê.
Die bewerings wat reeds teen Janse van Rensburg gemaak is, sluit in:
Dat 'n kontantbedrag van R300 000 in sy lessenaar gevind is;
Dat 'n bestaande werknemer van die BBM hom R60 000 moes betaal om in sy pos aangestel te word;
Dat daar 'n huurkontrak vir meer as R1 miljoen gesluit is met 'n gastehuis om junior spelers te huisves. Die gastehuis behoort blykbaar aan 'n familielid van Janse van Rensburg.
Dat daar nie behoorlike rekenskap is van R500 000 "sakgeld" wat op 'n toer na Nieu-Seeland en Australië gebruik is nie;
Dat Janse van Rensburg kontantdeposito's van tussen R300 en R400 000 ontvang het wat nooit oorbetaal is na die BBM se rekening nie;
Dat daar agteraf betalings was tussen Janse van Rensburg en agente om spelers by sekere agente te laat teken.
Meer as 30 beëdigde verklarings is reeds deur werknemers en voormalige werknemers van die BBM ingedien oor Janse van Rensburg se bedrywighede.
Janse van Rensburg het deur sy prokureur (Riaan Bosch) aan Rapport gesê hy gaan nie nou oor die kwessies kommentaar lewer nie.
Rapport het sy vrae aan Janse van Rensburg deur Bosch gestuur.
"Ons het die kans gehad om jou versoek met ons kliënt te bespreek en ons is van mening dat ons hom nie in dié stadium kan adviseer om te reageer nie. Ons bevestig ons kliënt se kommentaar aan jou op WhatsApp-boodskappe in April 2019 en dat die situasie nie sedertdien verander het nie," het Bosch geantwoord.